Mikorrhiza gomba (AMF) oltóanyagot tartalmazó mikrogranulált starter műtrágya fejlesztése a fenntartható tápanyag-utánpótlási gyakorlatok előmozdítása érdekében

A projekt az IKR Agrár Kft., az Agrofil-SZMI Kft. és a győri Széchenyi István Egyetem által alkotott konzorciumban valósul meg.

A mezőgazdaság jövője az innováció és a fenntarthatóság együttes alkalmazásában rejlik. Az éghajlatváltozás és a talajdegradáció egyre nagyobb kihívások elé állítja a termelőket. A mezőgazdasági területek mikorrhiza gomba hálózatának visszaépítése jelentős lépés lenne a növények biotikus és abiotikus stressztűrő képességének növelésére, valamint a talajépítő folyamatok beindítására.

A projekt célja olyan diverz arbuscularis mikorrhiza gomba (AMF) oltóanyagot is tartalmazó kombinált mikrogranulált műtrágyakészítmény fejlesztése, amely jelenleg nem elérhető sem a hazai, sem pedig az európai uniós inputanyag piacon. A jelenleg a piacon elérhető mikorrhiza alapú termékek korlátozott hatékonyságúak. További hátrány, hogy a konvencionális növénytermesztés gyakorlatban elterjedt nagy adagú műtrágya- és növényvédőszer-használat (különösen a fungicidek), valamint a fungicides vetőmagcsávázás rontja ezen termékek biológiai hatékonyságát. A projekt keretében kutatott és fejlesztett diverz arbuscularis mikorrhiza gomba (AMF) oltóanyagot is tartalmazó kombinált mikrogranulált műtrágyakészítmény használatának pozitív hatása, hogy az AMF gombák szimbiotikus kapcsolatot alakítanak ki a növények gyökereivel, növelve a gyökérfelületet, és ezáltal a növények képesek hatékonyabban felvenni a talajban lévő tápanyagokat, különösen a foszfort és a mikroelemeket. Ezenfelül segítik a növényeket a víz jobb hasznosításában, különösen száraz körülmények között. Ezáltal a növények ellenállóbbak lesznek a szárazsággal szemben, és kevesebb öntözővízre lesz szükségük. Segítik a talajaggregátumok képződését. Ez javítja a talaj víz- és levegőgazdálkodását, valamint a talaj biológiai aktivitását. A növények hatékonyabb tápanyagfelvétele révén kevesebb műtrágyára van szükség, ami csökkenti a műtrágya költségeit, és minimalizálja a túlzott műtrágyahasználatból eredő környezeti károkat, például a talaj- és vízszennyezést. Növeli a növények terméshozamát, ezáltal biztosít a termelők számára gazdasági előnyt. Javítja a növények stessztűrő képességét, például a szélsőséges hőmérsékletekkel, sótartalommal és a talaj szennyezőanyagokkal szemben. Az új mikrogranulált műtrágyakészítmény, mely diverz arbuscularis mikorrhiza gombát tartalmaz, javítja a talaj egészségét, növeli a terméshozamot, csökkenti a költségeket, és növeli a növények stressztűrő képességét.

A projekt megvalósulását követően gyártott termék célpiaca a kis- és nagyüzemi gazdálkodók, biogazdálkodók, agráripari vállalatok, mezőgazdasági tanácsadók, kutatóintézetek, kormányzati és nemzetközi szervezetek, valamint növénytermesztési szövetkezetek.

Projekt azonosító: 2024-1.1.1-KKV\_FÓKUSZ-2024-00077Támogatás összege: 635 006 665 Forint

Sajtókapcsolat:

* Hancz Gábor, igazgató
* Kommunikációért és Sajtókapcsolatokért Felelős Igazgatóság
* +36 96 503 400/3788
* hancz.gabor@sze.hu

Eredeti tartalom: Széchenyi István Egyetem

Továbbította: Helló Sajtó! Üzleti Sajtószolgálat

Ez a sajtóközlemény a következő linken érhető el:https://hellosajto.hu/?p=19683